Soo súnika̱ꞌ kue̱ꞌe̱ꞌ víꞌí rá seña a̱nasɨ́ nsa̱ꞌá Jesús nu̱u̱nꞌ ráa, soo ni ntu̱ví nínúꞌ iniꞌ ráa re̱ꞌ.
Jee saáva nkuna̱a̱ꞌ nu̱u̱nꞌ tu̱ꞌun ya̱ nkaꞌanꞌ Isaías, ya̱ kúvi ɨɨn ya̱ nna̱kani tu̱ꞌun nkene yuꞌú Ndiosíꞌ. Jee nkachiꞌ‑i: I̱toꞌoꞌ, ¿né ɨɨn ni̱nu̱ꞌ iniꞌ tu̱ꞌun ya̱ nna̱kani ránꞌ rúja? Jee, ¿né ɨɨn nu̱u̱nꞌ nstúvi Ndiosíꞌ fuersáꞌ ííꞌ ni̱ꞌin níso re̱ꞌ rúja? Nkachiꞌ Isaías.
Jee jie̱ꞌe̱ꞌ yaꞌá ntu̱ví nkúvi ni̱nu̱ꞌ iniꞌ ráa, chi suni nkachiꞌ tuku Isaías:
Chi nsa̱ꞌá Ndiosíꞌ ya̱ kuéntáꞌ kuáá rá nchinúún ráa, jee suni nsa̱ꞌá re̱ꞌ ya̱ kuni̱ꞌin iniꞌ ánímaꞌ ráa, sáva ni nku̱níꞌ ráa ya̱ naáꞌ jín nchinúún ráa, jee ni nkíku̱ꞌun iniꞌ ráa maa. Sáva nsáꞌ nákani iniꞌ ráa jee ni nkúnikɨnꞌ ráa Ndiosíꞌ, jee sáva ni nsáꞌ násaꞌá va̱ꞌa ni̱ꞌ iniꞌ ánímaꞌ ráa.
Nkachiꞌ Isaías rá tu̱ꞌun yaꞌá, chi nku̱káꞌnú ya̱chi̱ꞌ iniꞌ re̱ꞌ na̱sa kúñáꞌnú nasɨ́kuitɨꞌ Jesús, jee nkachiꞌ ya̱chi̱ꞌ re̱ꞌ jie̱ꞌe̱ꞌ‑e.
Soo sú na̱ja ka̱ꞌ jee kue̱ꞌe̱ꞌ ne̱ rá te̱e kúñáꞌnú nu̱u̱nꞌ rá ñɨvɨ Israel ni̱nu̱ꞌ iniꞌ ráa Jesús. Soo ntu nstúvi nijinꞌ ráa maa chi yúꞌví ráa rá te̱e fariseo, sáva ntu tavaꞌ rává ráa veꞌi sinagoga nu̱u̱nꞌ kútútú rá ñɨvɨ Israel jee nkúꞌva rává ki̱vɨ ráa ka̱ꞌ.
Nsa̱ꞌá rá te̱e kúñáꞌnú sukuán, chi táꞌánꞌ ka̱ꞌ iniꞌ ráa ya̱ sáꞌá rá ñɨvɨ ya̱ kúñáꞌnú ráa, nsú ya̱ saꞌá Ndiosíꞌ ya̱ kúñáꞌnú ráa.
Jee nka̱najíín ni̱ꞌin Jesús, jee nkachiꞌ re̱ꞌ: ―Ñɨvɨ ya̱ kúneí iniꞌ‑i nuꞌuꞌ, jee nsú kua̱chi nuꞌuꞌ ví ya̱ kúneí iniꞌ‑i, chisaꞌ suni kúneí iniꞌ ñɨvɨ vá ne̱ maáréꞌ ya̱ nchu̱ichí re̱ꞌ nuꞌuꞌ va̱ji ni̱ꞌ.
Jee ñɨvɨ ya̱ néꞌyá‑a nuꞌuꞌ, jee suni néꞌyá‑a maáréꞌ ya̱ nchu̱ichí re̱ꞌ nuꞌuꞌ.
Jee nuꞌuꞌ, ya̱ kuvi ni̱ꞌ ñuꞌunꞌ ya̱ túún iniꞌ ánímaꞌ ñɨvɨ ñɨ̱vɨ́ yaꞌá, jee nkenta ni̱ꞌ iniꞌ ñɨ̱vɨ́ yaꞌá, sáva nta̱ká rá ñɨvɨ ya̱ kúneí iniꞌ ráa nuꞌuꞌ nsáꞌ kino̱o ráa kueꞌnu ráa nu̱u̱nꞌ ñu̱neenꞌ.
’Soo retú néni ɨɨn ñɨvɨ tésóꞌo‑o rá tu̱ꞌun káchíꞌ ni̱ꞌ, jee retú ntu̱ví íyó mániꞌ ráa káníjiá ráa maa. Jee nsú nuꞌuꞌ kúvi ya̱ sánáaꞌ ni̱ꞌ kua̱chi si̱kɨ̱ꞌ ñɨvɨ vá, chi nsáꞌ váji ni̱ꞌ sánáaꞌ ni̱ꞌ keꞌneꞌ ni̱ꞌ kua̱chi si̱kɨ̱ꞌ ñɨvɨ ñɨ̱vɨ́, chisaꞌ va̱ji ni̱ꞌ natavaꞌ ni̱ꞌ ráa nu̱u̱nꞌ kua̱chi ráa sikáku ni̱ꞌ ráa.
Soo ñɨvɨ ya̱ kúníichiꞌ iniꞌ‑i nuꞌuꞌ, jee ntu̱ví tɨ́ɨn‑ɨ tu̱ꞌun káꞌánꞌ ni̱ꞌ, jee ya̱ íyó ɨɨn ya̱ sanáaꞌ‑a kua̱chi si̱kɨ̱ꞌ ñɨvɨ vá jee keꞌneꞌ‑e kua̱chi si̱kɨ̱ꞌ vá. Rá tu̱ꞌun ya̱ nkachiꞌ ni̱ꞌ ví ya̱ keꞌneꞌ‑e kua̱chi vá ki̱vɨ̱ꞌ nu̱u̱nꞌ nɨ́ꞌɨ.
Chi nuꞌuꞌ jee ntu̱ví káꞌánꞌ ni̱ꞌ tu̱ꞌun ya̱ kúvi iniꞌ maáníꞌ, chisaꞌ Tátáꞌ ni̱ꞌ ya̱ nchu̱ichí re̱ꞌ nuꞌuꞌ jín tiñu yaꞌá, jee maáréꞌ nta̱túníꞌ re̱ꞌ nu̱u̱nꞌ nuꞌuꞌ na̱sa íyó kachiꞌ ni̱ꞌ, jín na̱ jie̱ꞌe̱ꞌ kaꞌanꞌ ni̱ꞌ jín ñɨvɨ.
Jee jíníꞌ na̱a̱ꞌ nijia ni̱ꞌ ya̱ tu̱ꞌun ya̱ tátúníꞌ Tátáꞌ ni̱ꞌ saꞌá‑a ya̱ kutekuꞌ rá ñɨvɨ jín re̱ꞌ nɨ́ɨ́nkání. Jee saáva rá tu̱ꞌun káchíꞌ ni̱ꞌ, jee káchíꞌ ni̱ꞌ maa sánikua̱ꞌ nkachiꞌ Tátáꞌ ni̱ꞌ nu̱u̱nꞌ ni̱ꞌ.